Vier vas toe polisie rooftog fnuikArgieffoto Die Maclear-polisie in die Oos-Kaap het ŉ gewapende rooftog by ŉ poskantoor gefnuik toe inligting oor verdagte mans ontvang is. Brig. Tembinkosi Kinana, woordvoerder van die polisie, het gesê polisiebeamptes het Vrydag vier mans, tussen 27 en 35 jaar oud, in hegtenis geneem vir die besit van ŉ ongelisensieerde vuurwapen en ammunisie en nog drie persone word ondervra. Die verdagtes, van wie sommige uitlanders is, het vermoedelik ook ander winkels in Matatiele en Maclear geteiken. “Die polisie stel ondersoek in om te bepaal of die verdagtes ook met ander rooftogte in die gebied verbind kan word,” het Kinana bygevoeg. Die mans se identiteit kan eers bekend gemaak word nadat hulle Maandag in die Maclear-landdroshof verskyn het. Volgens berigte is die verdagtes van Zimbabwe en Malawi en een persoon is van Suid-Afrika. “Al vier verdagtes is tans in polisieaanhouding as deel van die ondersoek. Een persoon sal aangekla word van die besig van ŉ ongelisensieerde vuurwapen en ammunisie. Verdere aanklagte kan moontlik bygevoeg word.”